《桐花烟为吴国良赋》
元代·泰不华

吴郎骨相非食肉，朝食桐花洞庭曲。洞庭三月桐始花，千枝万朵摇江绿。

吴郎采采盈顷筐，宝之不啻琼膏粟。真珠龙脑吹香雾，夜夜山房捣玄玉。

墨成谁共进蓬莱，天颜一笑金门开。河伯香飞喷木叶，太守嘘气成楼台。

龙宾十二吾何有，不意龙文入吾手。芙蓉粉暖玻璃匣，云蓝色映彤墀柳。

玉堂退食春昼长，桃花纸透冰油光。筠管时时濡秀石，银钩历历凝玄霜。

君不闻易水仙人号奇绝，落纸二年光不灭。又不闻□□□□乌玉玦，坡老当年书柿叶。

惜哉唐李不复见，吴郎善保千金诀。乌乎，吴郎善保千金诀。

作者简介：（1304—1352）蒙古伯牙吾台氏，居台州，初名达普化，文宗赐以今名，字兼善。英宗至治元年进士。授集贤修撰。顺帝至正元年，累除绍兴路总管，革吏弊，令民自实田以均赋役。召入史馆，与修辽、宋、金三史。升礼部尚书。十一年，为浙东道宣慰使都元帅，驻温州。与孛罗帖木儿协力镇压方国珍。而孛罗被俘。方国珍降后复起。次年，迁台州路达鲁花赤，攻方国珍，败死。谥忠介。工篆隶，尝考正《复古编》讹字，于经史多有据。